title: Decizia 2008/633/JAI a Consiliului din 23 iunie 2008 privind accesul la Sistemul de informații privind vizele (VIS) în vederea consultării de către autoritățile desemnate ale statelor membre și de către Europol în scopul prevenirii, depistării și cercetării infracțiunilor de terorism și a altor infracțiuni grave

text:
               13.8.2008

               RO

               Jurnalul Oficial al Uniunii Europene

               L 218/129

      DECIZIA 2008/633/JAI A CONSILIULUI

   din 23 iunie 2008
   privind accesul la Sistemul de informații privind vizele (VIS) în vederea consultării de către autoritățile desemnate ale statelor membre și de către Europol în scopul prevenirii, depistării și cercetării infracțiunilor de terorism și a altor infracțiuni grave
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 30 alineatul (1) litera (b) și articolul 34 alineatul (2) litera (c),
   având în vedere propunerea Comisiei,
   având în vedere avizul Parlamentului European,
   întrucât:

               (1)

               Decizia 2004/512/CE a Consiliului din 8 iunie 2004 de instituire a Sistemului de informații privind vizele (VIS) (1) a instituit VIS ca sistem de schimb de date privind vizele între statele membre. Instituirea VIS reprezintă una dintre inițiativele cheie în cadrul politicilor Uniunii Europene de stabilire a unui spațiu de libertate, securitate și justiție. VIS ar trebui să aibă ca scop îmbunătățirea metodelor de punere în aplicare a politicii comune în domeniul vizelor și, de asemenea, ar trebui să contribuie la consolidarea securității interne și la lupta împotriva terorismului, în condiții clar definite și monitorizate.

               (2)

               În cadrul reuniunii sale din 7 martie 2005, Consiliul a adoptat concluziile care prevăd că, „pentru a îndeplini pe deplin scopul de a îmbunătăți securitatea internă și lupta împotriva terorismului”, autorităților din statele membre responsabile cu securitatea internă ar trebui să li se garanteze accesul la VIS „în timpul îndeplinirii atribuțiilor lor în legătură cu prevenirea, depistarea și cercetarea infracțiunilor, inclusiv a actelor și amenințărilor teroriste”, „cu condiția respectării stricte a normelor care guvernează protecția datelor cu caracter personal”.

               (3)

               În combaterea terorismului și împotriva altor infracțiuni grave este esențial ca serviciile competente să aibă la dispoziție cele mai cuprinzătoare și actuale informații în domeniile lor de competență. Serviciile naționale competente din statele membre au nevoie de informații pentru a-și putea îndeplini obligațiile. Informațiile cuprinse în VIS pot fi importante în scopul prevenirii și combaterii terorismului și a infracțiunilor grave și, în consecință, sub rezerva condițiilor stabilite prin prezenta decizie, ar trebui să fie puse la dispoziția autorităților desemnate în vederea consultării.

               (4)

               Mai mult, Consiliul European a afirmat că Europol joacă un rol cheie în ceea ce privește cooperarea dintre autoritățile statelor membre în domeniul cercetării penale transfrontaliere în vederea sprijinirii prevenirii, analizei și cercetării infracțiunilor la nivelul Uniunii. În consecință, Europol ar trebui să aibă, de asemenea, acces la datele VIS în cadrul atribuțiilor sale și în conformitate cu dispozițiile Convenției din 26 iulie 1995 privind înființarea Oficiului European de Poliție (2).

               (5)

               Prezenta decizie suplimentează Regulamentul (CE) nr. 767/2008 al Parlamentului European și al Consiliului din 9 iulie 2008 privind Sistemul de informații privind vizele (VIS) și schimbul de date între statele membre cu privire la vizele de scurtă ședere (Regulamentul VIS) (3) în măsura în care prevede o bază legală în temeiul titlului VI din Tratatul privind Uniunea Europeană care autorizează accesul autorităților desemnate și al Europol la VIS.

               (6)

               Este necesar să fie desemnate autoritățile competente ale statelor membre, precum și punctele centrale de acces și să se întocmească o listă a unităților operaționale din cadrul autorităților desemnate care sunt autorizate să acceseze VIS în scopuri specifice pentru a preveni, depista și cerceta infracțiuni legate de terorism și alte infracțiuni grave menționate în Decizia-cadru 2002/584/JAI a Consiliului din 13 iunie 2002 privind mandatul european de arestare și procedurile de predare între statele membre (4). Este esențial să se asigure că personalul împuternicit care are drept de acces la VIS este limitat la acele persoane cărora „le este necesar să cunoască” și care dețin cunoștințele potrivite cu privire la securitatea datelor și la normele de protecție a datelor.

               (7)

               Cererile de acces la VIS ar trebui să fie făcute de către unitățile operaționale din cadrul autorităților desemnate și înaintate punctelor centrale de acces. Acestea ar trebui să proceseze cererile de acces la VIS după o verificare a faptului că toate condițiile de acces sunt îndeplinite. În cazuri de urgență excepționale, punctele centrale de acces ar trebui să proceseze cererea imediat și realizează verificarea ulterior.

               (8)

               În scopul protecției datelor cu caracter personal și, în special, pentru a exclude accesul de rutină, procesarea datelor VIS trebuie să aibă loc exclusiv cu considerarea fiecărui caz în parte. Aceste cazuri au loc mai ales când accesul pentru consultare este legat de un eveniment specific sau privește o situație periculoasă asociată unei infracțiuni grave sau o persoană (sau mai multe persoane) anume, în legătură cu care există motive serioase de a considera că vor comite sau au comis deja infracțiuni legate de terorism sau alte infracțiuni grave sau că respectiva (respectivele) persoană (persoane) au legături cu astfel de persoane. Autoritățile desemnate și Europol ar trebui, astfel, să consulte datele conținute de VIS doar atunci când dispun de motive întemeiate pentru a crede că o astfel de căutare va oferi informații care să îi sprijine substanțial în prevenirea, depistarea sau cercetarea unor infracțiuni grave.

               (9)

               În momentul în care decizia cadru privind protecția datelor cu caracter personal prelucrate în cadrul cooperării polițienești și judiciare în materie penală intră în vigoare, trebuie să se aplice și datelor cu caracter personal prelucrate în conformitate cu prezenta decizie. Cu toate acestea, până în momentul în care normele stabilite de decizia-cadru devin aplicabile, precum și pentru a le suplimenta trebuie prevăzute dispoziții adecvate care să asigure protecția necesară a datelor. Fiecare stat membru asigură, în dreptul intern, un nivel adecvat de protecție a datelor care să corespundă cel puțin nivelului care rezultă din Convenția Consiliului Europei pentru protecția persoanelor față de prelucrarea automată a datelor cu caracter personal din 28 ianuarie 1981 și din jurisprudența referitoare la articolul 8 din Convenția pentru apărarea drepturilor omului și a libertăților fundamentale și, pentru acele state membre care l-au ratificat, din Protocolul suplimentar din 8 noiembrie 2001 la respectiva convenție și ar trebui să ia în considerare Recomandarea nr. R (87)15 din 17 septembrie 1987 a Comitetului de Miniștri al Consiliului Europei de reglementare a utilizării datelor cu caracter personal în sectorul polițienesc.

               (10)

               Monitorizarea efectivă a aplicării prezentei decizii ar trebui evaluată periodic.

               (11)

               Dat fiind că obiectivele prezentei decizii, respectiv crearea unor obligații și condiții în vederea accesului autorităților desemnate ale statelor membre și al Europol la datele VIS, nu pot fi realizate satisfăcător de statele membre și, în consecință, având în vedere amploarea și impactul acțiunii, pot să fie realizate mai bine la nivelul Uniunii Europene, Consiliul poate adopta măsuri, în conformitate cu principiul subsidiarității, astfel cum este prevăzut la articolul 2 din Tratatul privind Uniunea Europeană și definit la articolul 5 din Tratatul de instituire a Comunității Europene. În conformitate cu principiul proporționalității, astfel cum este prevăzut la articolul respectiv, prezenta decizie nu depășește ceea ce este necesar pentru realizarea acestor obiective.

               (12)

               În conformitate cu articolul 47 din Tratatul privind Uniunea Europeană, prezenta decizie nu aduce atingere competențelor Comunității Europene, în special astfel cum sunt exercitate în cadrul Regulamentului (CE) nr. 767/2008 și în Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (5).

               (13)

               Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (6). Prin urmare, Regatul Unit nu participă la adoptarea prezentei decizii, care nu este obligatorie pentru acesta și nu i se aplică.

               (14)

               Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (7). În consecință, Irlanda nu participă la adoptarea prezentei decizii, care nu este obligatorie pentru aceasta și nu i se aplică.

               (15)

               Cu toate acestea, în conformitate cu Decizia-cadru 2006/960/JAI a Consiliului din 18 decembrie 2006 privind simplificarea schimbului de informații și date operative între autoritățile de aplicare a legii ale statelor membre ale Uniunii Europene (8), informațiile cuprinse în cadrul VIS pot fi furnizate Regatului Unit și Irlandei de către autoritățile competente ale statelor membre ale căror autorități desemnate au acces la VIS în conformitate cu prezenta decizie. Informațiile deținute de către registrele naționale ale vizelor din Regatul Unit și Irlanda pot fi puse la dispoziția autorităților competente din celelalte state membre. Orice formă de acces direct la VIS pentru autoritățile centrale din Regatul Unit și Irlanda ar necesita, dat fiind nivelul actual al participării acestor două state la acquis-ul Schengen, un acord între Comunitate și acestea, care ar putea fi suplimentat prin alte reglementări care să specifice condițiile și procedurile de acces.

               (16)

               În ceea ce privește Islanda și Norvegia, prezenta decizie constituie, cu excepția articolului 7, o dezvoltare a dispozițiilor acquis-ului Schengen, în sensul acordului încheiat de Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea transpunerii, punerii în aplicare și dezvoltării acquis-ului Schengen (9) care se circumscrie domeniului menționat la articolul 1 punctul B din Decizia 1999/437/CE a Consiliului (10) privind anumite modalități de aplicare a respectivului acord.

               (17)

               În ceea ce privește Elveția, prezenta decizie constituie, cu excepția articolului 7, o dezvoltare a dispozițiilor acquis-ului Schengen, în sensul acordului încheiat de Uniunea Europeană, Comunitatea Europeană și Confederația Elvețiană în ceea ce privește asocierea Confederației Elvețiene în vederea transpunerii, punerii în aplicare și a dezvoltării acquis-ului Schengen, care se circumscrie domeniului menționat la articolul 1 punctul B din Decizia 1999/437/CE a Consiliului, coroborat cu articolul 4 alineatul (1) din Decizia 2004/849/CE a Consiliului (11).

               (18)

               Prezenta decizie, cu excepția articolului 6, constituie un act dezvoltat din acquis-ul Schengen sau legat de acesta în înțelesul articolului 3 alineatul (2) din Actul de aderare din 2003 și al articolului 4 alineatul (2) din Actul de aderare din 2005.

               (19)

               Prezenta decizie respectă drepturile fundamentale și urmărește principiile reflectate în special în Carta drepturilor fundamentale a Uniunii Europene,

         DECIDE:
   Articolul 1
   Obiectul și domeniul de aplicare
   Prezenta decizie stabilește condițiile în care autoritățile desemnate ale statelor membre și Oficiul European de Poliție (Europol) pot obține accesul la Sistemul de informații privind vizele (VIS) pentru consultare în scopul prevenirii, depistării și cercetării infracțiunilor de terorism și a altor infracțiuni grave.
   Articolul 2
   Definiții
   (1)   În sensul prezentei decizii, se aplică următoarele definiții:

               (a)

               „Sistemul de informații privind vizele (VIS)” înseamnă Sistemul de informații privind vizele astfel cum a fost instituit prin Decizia 2004/512/CE;

               (b)

               „Europol” înseamnă Oficiul European de Poliție, astfel cum a fost înființat prin Convenția din 26 iulie 1995 privind înființarea Oficiului European de Poliție („Convenția Europol”);

               (c)

               „infracțiuni de terorism” înseamnă infracțiunile prevăzute de dreptul intern care corespund sau sunt echivalente cu infracțiunile prevăzute la articolele 1-4 din Decizia-cadru 2002/475/JAI a Consiliului din 13 iunie 2002 privind combaterea terorismului (12);

               (d)

               „infracțiuni grave” înseamnă tipurile de infracțiuni care corespund sau sunt echivalente cu cele prevăzute la articolul 2 alineatul (2) din Decizia-cadru 2002/584/JAI;

               (e)

               „autorități desemnate” înseamnă autorități cărora le revine răspunderea pentru prevenirea, depistarea și cercetarea infracțiunilor de terorism și a altor infracțiuni grave și care sunt desemnate de către statele membre în conformitate cu articolul 3.

         (2)   Se aplică, de asemenea, definițiile din Regulamentul (CE) nr. 767/2008.
   Articolul 3
   Autoritățile desemnate și punctele centrale de acces
   (1)   Statele membre desemnează autoritățile menționate la articolul 2 alineatul (1) litera (e) care sunt autorizate să acceseze datele VIS în conformitate cu prezenta decizie.
   (2)   Fiecare stat membru întocmește o listă a autorităților desemnate. Până la 2 decembrie 2008 fiecare stat membru notifică autoritățile desemnate printr-o declarație adresată Comisiei și Secretariatului General al Consiliului și poate în orice moment să modifice sau să înlocuiască respectiva declarație cu o alta.
   (3)   Fiecare stat membru desemnează unul sau mai multe puncte centrale de acces prin care se realizează accesul. Statele membre pot desemna mai mult de un punct central de acces, care să reflecte structura lor organizațională și administrativă, în procesul îndeplinirii cerințelor lor constituționale sau legale. Până la 2 decembrie 2008 fiecare stat membru notifică punctul (punctele) central(e) de acces printr-o declarație adresată Comisiei și Secretariatului General al Consiliului și poate în orice moment să modifice sau să înlocuiască respectiva declarație cu o alta.
   (4)   Comisia publică declarațiile menționate la alineatele (2) și (3) în Jurnalul Oficial al Uniunii Europene.
   (5)   La nivel național, fiecare stat membru întocmește o listă a unităților operaționale din cadrul autorităților desemnate care au acces la VIS prin punctul (punctele) central(e) de acces.
   (6)   Doar personalul împuternicit corespunzător, precum și punctul (punctele) central(e) de acces au acces la VIS în conformitate cu articolul 4.
   Articolul 4
   Procedura de acces la VIS
   (1)   În cazul în care sunt îndeplinite condițiile de la articolul 5, unitățile operaționale menționate la articolul 3 alineatul (5) înaintează punctelor centrale de acces menționate la articolul 3 alineatul (3) o cerere de acces la VIS, motivată în mod corespunzător, în formă scrisă sau electronică. La primirea unei cereri de acces, punctul (punctele) central(e) de acces verifică dacă sunt îndeplinite condițiile de acces menționate la articolul 5. În cazul în care sunt îndeplinite toate condițiile de acces, personalul autorizat corespunzător al punctului (punctelor) central(e) de acces procesează cererile. Datele VIS accesate sunt transmise unităților operaționale menționate la articolul 3 alineatul (5) în așa fel încât să nu fie compromisă securitatea datelor.
   (2)   Într-un caz de urgență excepțional, punctul (punctele) central(e) de acces pot primi cereri scrise, electronice sau orale. Într-o astfel de situație, punctul (punctele) central(e) de acces procesează cererea imediat și verifică doar ex post dacă sunt îndeplinite toate condițiile de la articolul 5, inclusiv existența unui caz de urgență excepțional. Verificarea ex post se efectuează fără întârziere după procesarea cererii.
   Articolul 5
   Condiții pentru accesul la datele VIS al autorităților desemnate ale statelor membre
   (1)   Accesul la VIS în vederea consultării de către autoritățile desemnate are loc în limitele atribuțiilor lor și dacă se îndeplinesc următoarele condiții:

               (a)

               accesul în vederea consultării să fie necesar în scopul prevenirii, depistării și cercetării infracțiunilor de terorism sau a altor infracțiuni grave;

               (b)

               accesul în vederea consultării să fie necesar într-un caz concret;

               (c)

               în cazul în care există motive întemeiate să se considere că respectiva consultare a datelor VIS va contribui substanțial la prevenirea, depistarea sau cercetarea oricăreia dintre infracțiunile în cauză.

         (2)   Consultarea VIS se limitează la căutarea oricărora dintre următoarelor tipuri de date VIS în dosarul de cerere:

               (a)

               nume, numele la naștere (numele deținute anterior); prenume; sex; data, locul și țara nașterii;

               (b)

               cetățenia actuală; naționalitatea la naștere;

               (c)

               tipul și numărul documentului de călătorie, autoritatea care l-a eliberat și data eliberării și expirării acestuia;

               (d)

               destinația principală și durata șederii preconizate;

               (e)

               scopul călătoriei;

               (f)

               data preconizată a sosirii și a plecării;

               (g)

               frontiera preconizată pentru prima intrare sau itinerarul de tranzit;

               (h)

               reședința;

               (i)

               amprente digitale;

               (j)

               tipul de viză și numărul autocolantului de viză;

               (k)

               detaliile persoanei care a emis invitația și/sau căreia îi revine răspunderea de a suporta cheltuielile de întreținere pe durata șederii.

         (3)   Consultarea VIS în cazul unui rezultat pozitiv (hit), acordă accesul la toate datele enumerate la alineatul (2), precum și la:

               (a)

               orice alte date preluate din dosarul de cerere;

               (b)

               fotografii;

               (c)

               datele introduse cu privire la eventualele vize emise, refuzate, anulate, revocate sau prelungite.

         Articolul 6
   Condiții pentru accesul la datele VIS al autorităților desemnate ale statelor pentru care Regulamentul (CE) nr. 767/2008 nu a fost încă pus în aplicare
   (1)   Accesul la VIS în vederea consultării de către autoritățile desemnate ale unui stat membru pentru care Regulamentul (CE) nr. 767/2008 nu a fost încă pus în aplicare are loc în limitele atribuțiilor acestora și

               (a)

               este supus acelorași condiții precum cele menționate la articolul 5 alineatul (1); și

               (b)

               este realizat pe baza unei cereri motivate în mod corespunzător, formulată în scris sau electronic, adresată unei autorități desemnate a unui stat membru căruia i se aplică Regulamentul (CE) nr. 767/2008; respectiva autoritate solicită apoi punctului (punctelor) său (sale) național(e) central(e) de acces permisiunea de a consulta VIS.

         (2)   Un stat membru pentru care Regulamentul (CE) nr. 767/2008 nu a fost pus în aplicare pune la dispoziția statelor membre cărora li se aplică Regulamentul (CE) nr. 767/2008 informațiile pe care le deține privind vizele, pe baza unei cereri motivate în mod corespunzător în formă scrisă sau electronică, cu respectarea condițiilor prevăzute la articolul 5 alineatul (1).
   (3)   Articolul 8 alineatele (1) și (3)-(6), articolul 9 alineatul (1), articolul 10 alineatele (1) și (3), articolul 12, articolul 13 alineatele (1) și (3) se aplică în mod corespunzător.
   Articolul 7
   Condițiile de acces ale Europol la datele VIS
   (1)   Accesul Europol la VIS în vederea consultării se desfășoară în limitele mandatului său și

               (a)

               în cazul în care este necesar în vederea îndeplinirii atribuțiilor sale în baza articolului 3 alineatul (1) punctul 2 din Convenția Europol și în scopul realizării unei analize specifice, astfel cum este menționat la articolul 10 din Convenția Europol; sau

               (b)

               atunci când este necesar pentru îndeplinirea atribuțiilor sale în baza articolului 3 alineatul (1) punctul 2 din Convenția Europol și în scopul realizării unei analize generale de tip strategic, astfel cum este menționat la articolul 10 din Convenția Europol, cu condiția ca datele VIS să fie transmise anonim de către Europol înaintea respectivei prelucrări și păstrate într-o formă în care nu se mai pot identifica persoanele vizate.

         (2)   Articolul 5 alineatele (2) și (3) se aplică în mod corespunzător.
   (3)   Europol desemnează o unitate specializată în sensul prezentei decizii formată din agenți Europol împuterniciți corespunzător să acționeze în calitate de punct central de acces VIS în vederea consultării.
   (4)   Prelucrarea informațiilor obținute de Europol în urma accesului la VIS este condiționată de acordul statului membru care a introdus respectivele date în VIS. Respectivul acord se obține prin intermediul unității naționale Europol din acel stat membru.
   Articolul 8
   Protecția datelor cu caracter personal
   (1)   Prelucrarea datelor cu caracter personal consultate în temeiul prezentei decizii este supusă următoarelor norme și dreptului intern al statului membru care efectuează consultarea. În ceea ce privește prelucrarea datelor cu caracter personal consultate în temeiul prezentei decizii, fiecare stat membru asigură un nivel adecvat de protecție a datelor în dreptul intern care să corespundă cel puțin cu nivelul care rezultă din Convenția Consiliului Europei din 28 ianuarie 1981 pentru protecția persoanelor față de prelucrarea automată a datelor cu caracter personal și, pentru acele state membre care l-au ratificat, din Protocolul suplimentar din 8 noiembrie 2001 la respectiva convenție și ia în considerare Recomandarea nr. R (87)15 din 17 septembrie 1987 a Comitetului de Miniștri a Consiliului Europei care reglementează utilizarea datelor cu caracter personal în sectorul polițienesc.
   (2)   Prelucrarea datelor cu caracter personal de către Europol în baza prezentei decizii se desfășoară în conformitate cu Convenția Europol și cu normele adoptate pentru aplicarea acesteia și este supravegheată de către organismul comun independent de supraveghere constituit în baza articolului 24 din convenție.
   (3)   Datele cu caracter personal obținute de la VIS în baza prezentei decizii sunt prelucrate doar în scopul prevenirii, depistării, cercetării și urmăririi penale a infracțiunilor de terorism sau a altor infracțiuni grave.
   (4)   Datele personale obținute din VIS în temeiul prezentei decizii nu sunt transferate sau puse la dispoziția unei țări terțe sau a unei organizații internaționale. Cu toate acestea, într-un caz de urgență excepțional, astfel de date pot fi transferate sau puse la dispoziția unei țări terțe sau a unei organizații internaționale, exclusiv în scopul prevenirii și depistării infracțiunilor de terorism și a altor infracțiuni grave și în condițiile stabilite la articolul 5 alineatul (1) din prezenta decizie, sub rezerva consimțământului statului membru care a introdus datele în VIS și în conformitate cu dreptul intern al statului membru care transferă sau pune la dispoziție datele. În conformitate cu dreptul intern, statele membre se asigură că asemenea transferuri sunt înregistrate și puse la dispoziția autorităților naționale de protecție a datelor, la cerere. Transferul datelor efectuat de către statul membru care le-a introdus în VIS în conformitate cu Regulamentul (CE) nr. 767/2008 este supus legislației naționale a statului membru respectiv.
   (5)   Organismul competent sau organismele competente care, în conformitate cu dreptul intern, sunt însărcinate cu supravegherea prelucrării datelor cu caracter personal de către autoritățile desemnate în baza prezentei decizii monitorizează legalitatea prelucrării datelor cu caracter personal conform prezentei decizii. Statele membre se asigură că aceste organisme dispun de resurse suficiente pentru a îndeplini sarcinile care le-au fost atribuite în temeiul prezentei decizii.
   (6)   Organismele menționate la alineatul (5) asigură desfășurarea unui audit al prelucrării datelor cu caracter personal în baza prezentei decizii, cel puțin o dată la patru ani, acolo unde este aplicabil în conformitate cu standardele internaționale de audit.
   (7)   Statele membre și Europol permit organismului competent sau organismelor competente menționate la alineatele (2) și (5) să obțină informațiile necesare care să le permită să își îndeplinească atribuțiile în conformitate cu prezentul articol.
   (8)   Înainte de a fi autorizat să prelucreze datele stocate în VIS, personalul autorităților cu drept de acces la VIS este instruit în mod corespunzător cu privire la normele de securitate și protecție a datelor și este informat cu privire la toate infracțiunile și sancțiunile corespunzătoare.
   Articolul 9
   Securitatea datelor
   (1)   Statul membru căruia îi revine răspunderea asigură securitatea datelor pe parcursul transmiterii către autoritățile desemnate și la primirea acestora.
   (2)   Fiecare stat membru adoptă măsurile de securitate necesare în ceea ce privește datele care urmează a fi extrase din VIS în conformitate cu prezenta decizie și stocate ulterior, în special în scopul de:

               (a)

               a proteja material datele, inclusiv prin întocmirea unor planuri pentru situații neprevăzute în vederea protecției infrastructurii de importanță esențială;

               (b)

               a refuza accesul persoanelor neautorizate la instalațiile naționale în care statele membre stochează datele (controale la intrarea în instalație)

               (c)

               a preveni citirea, copierea, modificarea sau eliminarea suportului de date în mod neautorizat (controlul suportului de date);

               (d)

               a împiedica inspectarea, modificarea sau ștergerea neautorizată a datelor cu caracter personal (controlul stocării);

               (e)

               a împiedica prelucrarea neautorizată de date din VIS (controlul prelucrării datelor);

               (f)

               a se asigura că persoanele autorizate să acceseze VIS au acces numai la datele permise de autorizația lor de acces, prin utilizarea exclusivă a unor nume de utilizator individuale și unice și a unor coduri de acces confidențiale (controlul accesului la date);

               (g)

               a asigura faptul că toate autoritățile care au acces la VIS creează profiluri care descriu funcțiunile și responsabilitățile persoanelor cu autorizație de acces și consultare a datelor și, la cererea acestora, pun fără întârziere aceste profiluri la dispoziția autorităților naționale de supraveghere menționate la articolul 8 alineatul (5) (profiluri personale);

               (h)

               a se asigura că este posibil să verifice și să stabilească organismele cărora le pot fi transmise datele cu caracter personal folosind echipamentele de comunicații (controlul comunicațiilor);

               (i)

               a asigura posibilitatea verificării și stabilirii datelor exacte care au fost extrase din VIS, de către cine și în ce scop (controlul înregistrării datelor);

               (j)

               a împiedica citirea și copierea neautorizată a datelor cu caracter personal pe durata transmiterii acestora din VIS, în special prin intermediul unor tehnici de criptare adecvate (controlul transportului);

               (k)

               a monitoriza eficacitatea măsurilor de securitate menționate la prezentul alineat și a lua măsurile de organizare necesare referitoare la monitorizarea internă pentru a asigura conformitatea cu prezenta decizie (audit intern).

         Articolul 10
   Răspunderea
   (1)   Orice persoană sau stat membru care a suferit un prejudiciu ca rezultat al unei operațiuni de prelucrare ilegale a datelor sau al oricărei acțiuni incompatibile cu prezenta decizie are dreptul de a primi compensații din partea statului membru căruia îi revine răspunderea pentru prejudiciul cauzat. Respectivul stat membru este exonerat de răspundere, în tot sau în parte, dacă face dovada că faptul care a cauzat prejudiciul nu îi este imputabil.
   (2)   În cazul în care orice nerespectare de către un stat membru a obligațiilor stabilite de prezenta decizie cauzează prejudicii VIS, răspunderea pentru aceste prejudicii revine statului membru respectiv, cu excepția cazului în care un alt stat membru a omis să ia măsurile necesare pentru a preveni producerea prejudiciului sau a diminua consecințele acestuia.
   (3)   Acțiunile în reparație intentate împotriva unui stat membru pentru prejudiciile menționate la alineatele (1) și (2) sunt reglementate de dispozițiile din legislația națională a statului membru împotriva căruia este introdusă acțiunea.
   Articolul 11
   Automonitorizarea
   Statele membre se asigură că fiecare autoritate care are dreptul de acces la datele din VIS ia măsurile necesare pentru a se conforma prezentei decizii și cooperează, în cazul în care este necesar, cu organismul național sau organismele naționale menționate la articolul 8 alineatul (5).
   Articolul 12
   Sancțiuni
   Statele membre iau măsurile necesare pentru a se asigura că orice utilizare a datelor din VIS contrară dispozițiilor prezentei decizii se pedepsește cu sancțiuni, inclusiv sancțiuni administrative și/sau penale, care sunt eficiente, proporționale și descurajante.
   Articolul 13
   Păstrarea datelor VIS în fișiere naționale
   (1)   Datele extrase din VIS pot fi păstrate în arhivele naționale numai în cazul în care este necesar într-un caz individual, în conformitate cu scopurile prezentei decizii și cu dispozițiile legale corespunzătoare, inclusiv cu cele privind protecția datelor, și pe o durată care nu o depășește pe cea necesară în cazul particular respectiv.
   (2)   Alineatul (1) nu aduce atingere dispozițiilor de drept intern ale unui stat membru cu privire la introducerea, de către autoritățile desemnate, în arhivele naționale, a unor date pe care statul membru respectiv le-a introdus în VIS în conformitate cu Regulamentul (CE) nr. 767/2008.
   (3)   Orice utilizare a datelor care contravine dispozițiilor alineatelor (1) și (2) este considerată abuz în conformitate cu dreptul intern al fiecărui stat membru.
   Articolul 14
   Dreptul de acces, de rectificare și de eliminare
   (1)   Dreptul persoanelor de a avea acces la date care le privesc obținute din VIS în conformitate cu prezenta decizie se exercită în conformitate cu dreptul statului membru în care invocă acest drept.
   (2)   În cazul în care dreptul intern prevede acest lucru, autoritatea națională de control decide dacă informațiile se pot comunica și în ce modalitate.
   (3)   Un stat membru, altul decât cel care a introdus datele în VIS în conformitate cu Regulamentul (CE) nr. 767/2008, poate transmite informații referitoare la datele respective numai dacă îi acordă statului membru care a introdus datele ocazia de a-și exprima mai întâi poziția.
   (4)   Informațiile nu se comunică persoanelor vizate în cazul în care acest lucru este indispensabil pentru îndeplinirea unei acțiuni legale în legătură cu datele sau pentru protecția drepturilor și libertăților terților.
   (5)   Orice persoană are dreptul de a obține rectificarea datelor care o privesc care conțin erori de fapt sau eliminarea datelor care o privesc care conțin erori de drept. În cazul în care autoritățile desemnate primesc o asemenea cerere sau în cazul în care acestea dispun de orice alte dovezi care sugerează că datele prelucrate în VIS sunt inexacte, acestea informează, fără întârziere, autoritatea competentă însărcinată cu vizele din statul membru care a introdus datele în VIS, care verifică datele în cauză și, atunci când este necesar, le corectează sau le elimină imediat, în conformitate cu articolul 24 din Regulamentul (CE) nr. 767/2008.
   (6)   Persoana interesată este informată cât mai curând posibil și, în orice caz, într-un termen de cel mult 60 de zile de la data la care depune cererea de acces sau mai devreme, în cazul în care acest lucru este prevăzut de dreptul intern.
   (7)   Persoana interesată este informată cu privire la rezultatul exercitării drepturilor acesteia de rectificare și eliminare cât mai curând posibil și, în orice caz, într-un termen care nu depășește trei luni de la data la care a depus cererea de rectificare sau eliminare sau mai devreme, în cazul în care acest lucru este prevăzut de dreptul intern.
   (8)   În fiecare stat membru, orice persoană are dreptul de a introduce o acțiune sau de a depune o reclamație în fața autorităților competente sau a instanțelor din statul membru care a refuzat dreptul de acces la date care o privesc sau dreptul de rectificare sau eliminare a acestor date prevăzut la prezentul articol.
   Articolul 15
   Cheltuielile
   Fiecare stat membru în parte și Europol stabilesc și mențin, pe cheltuiala lor, infrastructura tehnică necesară în vederea punerii în aplicare a prezentei decizii și au responsabilitatea de a suporta costurile rezultate din accesul la VIS în scopul prezentei decizii.
   Articolul 16
   Registre
   (1)   Fiecare stat membru în parte și Europol asigură înregistrarea tuturor operațiunilor de prelucrare a datelor care rezultă din accesul la VIS în vederea consultării efectuate în baza prezentei decizii, în scopul de a verifica admisibilitatea căutării, în scopul monitorizării legalității prelucrării datelor, în vederea automonitorizării și asigurării bunei funcționări a sistemului, a integrității și securității datelor.
   Înregistrările respective arată:

               (a)

               scopul exact al accesului în vederea consultării menționat la articolul 5 alineatul (1) litera (a), inclusiv forma respectivei infracțiuni de terorism sau a unei alte infracțiuni grave, și, pentru Europol, scopul exact al accesului în vederea consultării menționat la articolul 7 alineatul (1);

               (b)

               numărul dosarului din arhivele naționale;

               (c)

               data și ora exactă a accesului;

               (d)

               după caz, că s-a utilizat procedura menționată la articolul 4 alineatul (2);

               (e)

               datele utilizate pentru consultare;

               (f)

               tipul de date consultate;

               (g)

               în conformitate cu normele de drept intern sau cu normele Convenției Europol, semnul de identificare a agentului care a desfășurat căutarea și a agentului care a comandat căutarea sau furnizarea.

         (2)   Înregistrările care conțin date cu caracter personal sunt folosite doar în scopul protecției datelor, al monitorizării legalității prelucrării datelor, precum și pentru a asigura securitatea datelor. Doar înregistrările care conțin date care nu au un caracter personal pot fi folosite în vederea monitorizării și evaluării menționate la articolul 17.
   (3)   Respectivele înregistrări sunt protejate, prin măsuri adecvate, împotriva accesului neautorizat și împotriva abuzului și sunt eliminate după o perioadă de un an de la expirarea perioadei menționate la articolul 23 alineatul (1) din Regulamentul (CE) nr. 767/2008, în afara cazului în care sunt necesare pentru desfășurarea procedurilor de monitorizare menționate la alineatul (2) al prezentului articol care sunt deja în desfășurare.
   Articolul 17
   Monitorizare și evaluare
   (1)   Autoritatea de administrare menționată în Regulamentul (CE) nr. 767/2008 asigură existența sistemelor de monitorizare a funcționării VIS în baza prezentei decizii în comparație cu obiectivele, în funcție de rezultate, eficacitatea costului, securitate și calitatea serviciului.
   (2)   Din motive de întreținere tehnică, autoritatea de administrare are acces la toate informațiile necesare privind operațiunile de procesare realizate în VIS.
   (3)   În termen de doi ani după ce VIS devine operațional și, ulterior, la fiecare doi ani, autoritatea de administrare prezintă un raport Parlamentului European, Consiliului și Comisiei cu privire la funcționarea din punct de vedere tehnic a VIS în baza prezentei decizii. Respectivul raport include informații referitoare la performanța VIS față de indicatorii cantitativi predefiniți de către Comisie și în special referitoare la necesitatea și aplicarea articolului 4 alineatul (2).
   (4)   În termen de trei ani după ce VIS devine operațional și, ulterior, la fiecare patru ani, Comisia realizează o evaluare globală a VIS, în baza prezentei decizii. Respectiva evaluare include o analiză a rezultatelor obținute în comparație cu obiectivele și o evaluare a consecvenței valabilității raționamentului care stă la baza prezentei decizii, a aplicării prezentei decizii cu privire la VIS, a securității VIS, precum și a eventualelor implicații ale operațiunilor viitoare. Comisia transmite rapoartele de evaluare Parlamentului European și Consiliului.
   (5)   Statele membre și Europol furnizează autorității de gestiune și Comisiei informațiile necesare pentru redactarea rapoartelor menționate la alineatele (3) și (4). Aceste informații nu trebuie să pericliteze metodele de lucru și nici să includă informații care să dezvăluie surse, membrii personalului sau investigațiile desfășurate de autoritățile desemnate.
   (6)   Autoritatea de administrare furnizează Comisiei informațiile necesare pentru a produce evaluările generale menționate la alineatul (4).
   (7)   În perioada de tranziție ce precede preluarea responsabilităților de către autoritatea de administrare, Comisia este responsabilă de întocmirea și prezentarea rapoartelor menționate la alineatul (3).
   Articolul 18
   Intrarea în vigoare și data de aplicare
   (1)   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   (2)   Prezenta decizie produce efecte de la o dată ce urmează a fi determinată de către Consiliu de îndată ce Comisia informează Consiliul că Regulamentul (CE) nr. 767/2008 a intrat în vigoare și este în întregime aplicabil.

      Secretariatul General al Consiliului publică data respectivă în Jurnalul Oficial al Uniunii Europene.

      Adoptată la Luxemburg, 23 iunie 2008.

            Pentru Consiliu

            Președintele

         I. JARC

      (1)  JO L 213, 15.6.2004, p. 5.

      (2)  JO C 316, 27.11.1995, p. 2. Convenție modificată prin protocolul de modificare a respectivei convenții (JO C 2, 6.1.2004, p. 3).

      (3)  A se vedea pagina 60 din prezentul Jurnal Oficial.

      (4)  JO L 190, 18.7.2002, p. 1.

      (5)  JO L 281, 23.11.1995, p. 31. Directivă modificată prin Regulamentul (CE) nr. 1882/2003 (JO L 284, 31.10.2003, p. 1).

      (6)  JO L 131, 1.6.2000, p. 43.

      (7)  JO L 64, 7.3.2002, p. 20.

      (8)  JO L 386, 18.12.2006, p. 89.

      (9)  JO L 176, 10.7.1999, p. 36.

      (10)  JO L 176, 10.7.1999, p. 31.

      (11)  Decizia 2004/849/CE din 25 octombrie 2004 privind semnarea, în numele Uniunii Europene, și aplicarea provizorie a anumitor dispoziții ale Acordului între Uniunea Europeană, Comunitatea Europeană și Confederația Elvețiană privind asocierea Confederației Elvețiene la transpunerea, punerea în aplicare și dezvoltarea acquis-ului Schengen (JO L 368, 15.12.2004, p. 26).

      (12)  JO L 164, 22.6.2002, p. 3.


title: Decizia Comisiei din 25 februarie 2016 de instituire a unui Comitet științific, tehnic și economic pentru pescuit

text:
               26.2.2016

               RO

               Jurnalul Oficial al Uniunii Europene

               C 74/4

         DECIZIA COMISIEI
   din 25 februarie 2016
   de instituire a unui Comitet științific, tehnic și economic pentru pescuit
   (2016/C 74/05)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 26,
   întrucât:

               (1)

               Articolul 43 din tratat atribuie Uniunii Europene și statelor membre sarcina de a stabili dispozițiile necesare pentru urmărirea obiectivelor politicii comune în domeniul pescuitului (PCP).

               (2)

               În vederea punerii în aplicare a politicii Uniunii în domeniul pescuitului și acvaculturii, este nevoie de asistență din partea unor experți cu o înaltă pregătire științifică, în special în ceea ce privește aplicarea biologiei marine și a pescuitului, tehnologia echipamentelor de pescuit și economia pescuitului, guvernanța în domeniul pescuitului, efectele ecosistemice ale pescăriilor, acvacultura sau disciplinele similare, sau în domeniul colectării, gestionării și utilizării datelor referitoare la pescuit și acvacultură.

               (3)

               Prin urmare, este necesar să se instituie un grup de experți în domeniul pescuitului și al acvaculturii și să se definească sarcinile și structura acestuia. Această asistență ar trebui asigurată de un comitet permanent științific, tehnic și economic pentru pescuit (CSTEP) instituit de Comisie.

               (4)

               Comisia ar trebui să se consulte cu grupul CSTEP în vederea dezvoltării politicii comune în domeniul pescuitului, după caz, cu privire la chestiuni ce țin de conservarea și gestionarea resurselor marine vii, inclusiv de natură biologică, economică, ecologică, socială și tehnică, în conformitate cu articolul 26 din Regulamentul (UE) nr. 1380/2013. Recomandările grupului ar trebui să aibă la bază principiile excelenței, independenței, imparțialității și transparenței.

               (5)

               Grupul CSTEP ar trebui să fie alcătuit dintr-un număr adecvat de membri pentru a îndeplini sarcinile care îi sunt încredințate. Membrii grupului ar trebui să fie experți cu o înaltă pregătire științifică, specializați, independenți, selectați pe baza unor criterii obiective și printr-o invitație publică pentru prezentare de candidaturi. Aceștia sunt numiți cu titlu personal și furnizează Comisiei avize care sunt necesare pentru punerea în aplicare a politicii comune în domeniul pescuitului. Este esențial ca grupul să utilizeze în mod optim expertiza externă, din interiorul și din afara Uniunii, în măsura în care este necesar pentru a răspunde la întrebări specifice.

               (6)

               Comisia nu ar putea atinge pe deplin obiectivele de politică ale Uniunii în ceea ce privește conservarea și exploatarea sustenabilă a resurselor piscicole fără contribuțiile substanțiale specifice ale grupului CSTEP. Luarea deciziilor în cadrul politicii comune în domeniul pescuitului trebuie să se facă în baza celor mai bune avize științifice. Pentru îndeplinirea acestei cerințe, propunerile de politici ale Comisiei trebuie să se bazeze pe cele mai bune cunoștințe științifice disponibile. Grupul CSTEP evaluează și prezintă cele mai recente date științifice disponibile pentru a oferi Comisiei avize științifice solide și rapide, bazate pe date concrete, pentru punerea în aplicare și monitorizarea politicii comune a UE în domeniul pescuitului. Cerința furnizării avizelor CSTEP este explicit menționată la articolul 2 alineatul (5) litera (a); articolul 3 litera (c), articolul 6 alineatul (2), articolul 9 alineatele (1) și (5), articolul 10 alineatul (2) litera (a) și alineatul (3), articolul 11 alineatul (3), articolul 15 alineatele (4) litera (b) și (5) litera (c), articolul 18 alineatele (2), (3) și (5), articolul 28 alineatul (2) litera (a), articolul 29 alineatele (2) și (4), articolul 31 alineatul (4) din Regulamentul (UE) nr. 1380/2013. Avizele CSTEP sunt prevăzute și în planurile de gestionare multianuale, măsurile referitoare la obligațiile de debarcare, gestionarea pescuitului mixt, poziția Uniunii în cadrul organizațiilor internaționale în domeniul pescuitului, precum și acordurile de parteneriat în domeniul pescuitului sustenabil cu țări terțe. Prin urmare, acești experți independenți ar trebui să primească indemnizații speciale pe lângă rambursarea cheltuielilor, care să fie proporționale cu sarcinile specifice care le sunt atribuite și în conformitate cu standardele internaționale.

               (7)

               Cerința privind furnizarea celor mai bune avize științifice disponibile se aplică și responsabilităților membrilor grupului CSTEP care oferă sprijin serviciilor Comisiei prin contribuțiile lor științifice la reuniunile care au loc atât în context regional, cât și internațional care fac parte din procesul legislativ prevăzut la articolul 18 din Regulamentul (UE) nr. 1380/2013, prin care, pe baza rezultatelor acestor reuniuni, statele membre furnizează Comisiei recomandări comune bazate pe cele mai bune avize științifice disponibile ce servesc drept bază pentru adoptarea de acte delegate sau de punere în aplicare. Comisia este responsabilă pentru facilitarea cooperării între statele membre și organismele științifice relevante, în rândul cărora CSTEP joacă un rol predominant. Prin urmare, activitatea grupului CSTEP contribuie efectiv la atingerea obiectivelor politicii comune în domeniul pescuitului.

               (8)

               Ar trebui prevăzute norme privind divulgarea informațiilor de către membrii grupului.

               (9)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (2).

               (10)

               Membrii grupului numiți anterior ar trebui să rămână în continuare în funcție până la numirea noilor membri.

               (11)

               Decizia 2005/629/CE a Comisiei (3) ar trebui să fie abrogată,

         DECIDE:
   Articolul 1
   Obiect
   Se instituie Comitetul științific, tehnic și economic pentru pescuit, denumit în continuare „grupul”, sau „grupul CSTEP”.
   Articolul 2
   Sarcini
   În domeniul conservării și gestionării resurselor marine vii, inclusiv de natură biologică, economică, ecologică, socială și tehnică, misiunea grupului este:

               (a)

               să asiste Comisia în vederea elaborării de propuneri legislative, de acte delegate sau de alte inițiative politice;

               (b)

               să monitorizeze evoluția politicii și să inițieze un schimb de experiență și de bune practici.

         Articolul 3
   Consultare
   (1)   Comisia poate consulta grupul cu privire la orice aspecte referitoare la biologia marină și a pescuitului, tehnologia echipamentelor de pescuit, economia pescuitului, guvernanța în domeniul pescuitului, efectele ecosistemice ale pescăriilor, acvacultura sau disciplinele similare. Comisia poate solicita adoptarea unui astfel de aviz într-o anumită perioadă de timp. În acord cu serviciile Comisiei, grupul poate, de asemenea, să emită avize din proprie inițiativă adresate Comisiei cu privire la aceste aspecte.
   (2)   Președintele grupului poate recomanda Comisiei să consulte grupul cu privire la o chestiune specifică.
   Articolul 4
   Membri – numire
   (1)   Grupul este compus din cel puțin 30 de membri și cel mult 35 de membri.
   (2)   Aceștia sunt persoane fizice numite cu titlu personal. Ei acționează independent și în interes public.
   (3)   Membrii sunt numiți de către Directorul General al DG Afaceri Maritime și Pescuit din rândul unor experți cu competențe în domeniile menționate la articolul 2 și la articolul 3 alineatul (1) care au răspuns invitației de a depune candidaturi. Numirea membrilor include data la care va începe mandatul lor. Atunci când definește componența grupului, Comisia se angajează să asigure, în măsura posibilului, echilibrul între femei și bărbați și o distribuție geografică echilibrată care să reflecte diversitatea sectorului pescuitului și acvaculturii în cadrul Uniunii, ținând seama de rezultatul procedurii de selecție.
   (4)   Membrii sunt numiți pe o perioadă de trei ani. Aceștia rămân în funcție până la încheierea mandatului lor, cu excepția cazului în care sunt înlocuiți în conformitate cu alineatul (6). Acest mandat poate fi reînnoit. În cazul în care înlocuirea sau reînnoirea membrilor grupului nu are loc la data expirării perioadei de trei ani, membrii grupului rămân în funcție până la înlocuirea lor sau până la reînnoirea mandatului.
   (5)   Candidații potriviți care nu sunt numiți pot fi înscriși pe o listă de rezervă stabilită de Comisie. Lista de rezervă poate fi utilizată de către Comisie pentru înlocuirea membrilor care părăsesc grupul, în conformitate cu alineatul (6) din prezentul articol. Comisia solicită consimțământul candidaților înainte de a le include numele în listă. Supleanții sunt numiți în conformitate cu aceleași condiții ca membrii.
   (6)   Membrii care nu mai sunt capabili să contribuie efectiv la deliberările grupului, care demisionează sau care nu îndeplinesc condițiile prevăzute la alineatul (3) din prezentul articol sau la articolul 339 din tratat pot fi înlocuiți pe perioada rămasă până la expirarea mandatului lor.
   (7)   Numele membrilor se publică în Registrul grupurilor de experți și al altor entități similare al Comisiei („Registrul”) (4).
   (8)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Independența
   (1)   Experții care candidează să fie membri ai grupului CSTEP trebuie să semnaleze orice circumstanță care ar putea compromite sau ar putea fi percepută în mod rezonabil ca putând compromite capacitatea expertului de a acționa independent și în interes public atunci când oferă consiliere Comisiei, inclusiv toate circumstanțele relevante referitoare la membrii familiei lor. Mai precis, serviciile Comisiei le solicită experților respectivi să depună o declarație de interese (formularul „DdI”) și un curriculum vitae, ca parte din procedura de depunere a candidaturii. Formularul DdI se compune dintr-o serie de întrebări prin care se solicită experților să dezvăluie orice interese relevante pentru obiectul lucrărilor care vor fi efectuate. Pentru ca o persoană să fie numită membru al grupului trebuie să depună un formular DdI completat corespunzător. Atât timp cât experții în cauză sunt membri ai grupului, declarațiile de interese sunt făcute publice.
   (2)   Dacă serviciul responsabil din cadrul Comisiei concluzionează că, în urma evaluării declarațiilor de interese, nu există niciun conflict de interese, expertul în cauză poate fi numit cu titlu personal, cu condiția ca persoana respectivă să dețină cunoștințele de specialitate necesare.
   (3)   Membrii sunt obligați să informeze serviciile competente ale Comisiei de îndată ce intervine vreo modificare a informațiilor furnizate anterior, caz în care vor fi obligați să prezinte imediat un formular DdI nou, completat, care să descrie modificările relevante.
   Articolul 6
   Funcționare
   (1)   Grupul CSTEP își alege un președinte și doi vicepreședinți din rândul membrilor săi, cu o majoritate simplă pentru o perioadă de trei ani. Președintele și vicepreședinții grupului nu pot fi aleși în aceeași poziție pentru mai mult de două mandate consecutive.
   (2)   Președintele grupului poate numi raportori din rândul membrilor grupului. Pentru chestiuni extrem de complexe de natură multidisciplinară pot fi numiți mai mulți raportori.
   (3)   Serviciile Comisiei pot invita experți din afara grupului, având competențe specifice în legătură cu un subiect de pe ordinea de zi, pentru a participa ad-hoc la activitatea grupului sau a subgrupului (experți externi).
   (4)   Cu acordul serviciilor Comisiei, grupul CSTEP poate institui subgrupuri pentru a analiza probleme specifice, pe baza unui mandat stabilit de Comisie. Subgrupurile sunt compuse din cel puțin doi membri ai grupului și experții externi. Subgrupurile raportează grupului într-un anumit interval de timp în conformitate cu mandatul. Aceste subgrupuri sunt desființate imediat după ce și-au îndeplinit mandatul.
   (5)   Comisia asigură secretariatul grupului și subgrupurilor sale. Secretariatul este responsabil pentru asigurarea și coordonarea sprijinului tehnic și administrativ pentru a facilita funcționarea eficientă a grupului și organizarea reuniunilor pentru subgrupurile sale. În cazul în care este necesar, secretariatul coordonează activitățile grupului și ale subgrupurilor acestuia cu cele ale altor organisme ale Uniunii Europene și internaționale. Reprezentanții Comisiei care sunt interesați de lucrări pot participa la reuniunile grupului și ale subgrupurilor acestuia. Reuniunile grupului de experți și ale subgrupurilor au loc în sediile Comisiei.
   (6)   Toate documentele relevante cum ar fi ordinea de zi, procesele-verbale și contribuțiile participanților se publică fie în Registru, fie prin intermediul unui link către un site internet specializat unde pot fi găsite informațiile. Accesul la site-urile web specializate nu sunt condiționate de înregistrarea ca utilizator sau de orice alte restricții. Sunt prevăzute excepții de la publicare dacă divulgarea unui document este de natură să submineze protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (5).
   (7)   Grupul își adoptă propriul regulament de procedură pe baza regulamentului de procedură standard pentru grupurile de experți.
   Articolul 7
   Confidențialitate
   (1)   Membrii grupului CSTEP și experții externi respectă obligațiile referitoare la secretul profesional prevăzute în tratate și în normele de punere în aplicare a acestora, precum și normele în materie de securitate ale Comisiei privind protecția informațiilor clasificate ale UE, prevăzute în anexa la Deciziile (UE, Euratom) 2015/443 (6) și 2015/444 (7) ale Comisiei. Dacă aceste obligații nu sunt respectate, Comisia poate lua toate măsurile necesare.
   (2)   Deliberările grupului sunt confidențiale. Cu acordul serviciilor Comisiei, grupul poate decide, printr-o majoritate simplă a membrilor săi, să permită accesul publicului la deliberări.
   Articolul 8
   Rambursări și indemnizații speciale
   (1)   Membrii grupului CSTEP și experții externi au dreptul la plata unei indemnizații speciale pentru munca lor de pregătire și/sau participarea la activitățile grupului și la alte reuniuni externe, așa cum se prevede în anexă.
   (2)   Cheltuielile de deplasare și de ședere suportate de membrii grupului și de experții externi pentru participarea la reuniunile grupului sau ale subgrupurilor și la reuniunile externe aferente sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile respective sunt rambursate în limitele creditelor disponibile alocate în cadrul procedurii anuale de alocare a resurselor.
   Articolul 9
   Dispoziții tranzitorii
   Membrii grupului CSTEP, desemnați în conformitate cu articolul 4 din Decizia 2005/629/CE, rămân în funcție în calitate de membri ai comitetului instituit prin prezenta decizie până la numirea noilor membri ai grupului în conformitate cu articolul 4 din prezenta decizie. Dispozițiile prezentei decizii se aplică în cazul acestora.
   Articolul 10
   Abrogare
   Decizia 2005/629/CE se abrogă.

      Adoptată la Bruxelles, 25 februarie 2016.

            Pentru Comisie

         Karmenu VELLA

            Membru al Comisiei

      (1)  JO L 354, 28.12.2013, p. 22.

      (2)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (3)  Decizia 2005/629/CE a Comisiei din 26 august 2005 privind instituirea unui Comitet științific, tehnic și economic pentru pescuit (JO L 225, 31.8.2005, p. 18).

      (4)  Membrii care nu doresc să-și divulge numele pot solicita derogarea de la această regulă. Cererea de a nu divulga numele unui membru al unui grup de experți se consideră justificată ori de câte ori publicarea ar putea periclita securitatea acestuia sau ar putea aduce atingere, în mod nejustificat, vieții private a acestuia.

      (5)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Scopul acestor excepții este să se protejeze securitatea publică, afacerile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.

      (6)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

      (7)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).

      ANEXĂ
      Indemnizații speciale

                  (1)

                  Membrii grupului și experții externi au dreptul la o indemnizație specială care îi remunerează pentru participarea lor în persoană sau la distanță (procedură scrisă) la reuniunile grupului. Indemnizația specială constă într-o sumă maximă de 450 EUR sub forma unui cost unitar zilnic pentru fiecare zi de lucru întreagă, astfel cum se specifică în tabelul de mai jos. Indemnizația totală se calculează și se rotunjește în sus la valoarea corespunzătoare celei mai apropiate jumătăți de zi de lucru.

                              EUR/zi întreagă (1)

                              Ședințele plenare ale grupului

                              Subgrupurile

                              Președintele

                              450

                              450

                              Vicepreședintele

                              450

                              450

                              Membrii grupului

                              300

                              300

                              Experții externi

                              300

                              300

                  (2)

                  Membrii grupului au dreptul la o indemnizație specială pentru îndeplinirea funcției de raportor, cu scopul de a le recompensa munca depusă pentru activități cum ar fi pregătirea și finalizarea contribuției la raportul reuniunilor grupului sau subgrupului în afara reuniunilor. Această indemnizație specială este echivalentul unei zile de lucru întregi și constă în 450 EUR.

                  (3)

                  Membrii grupului și experții externi au dreptul la o indemnizație specială pentru îndeplinirea funcției de raportor în vederea furnizării unor rapoarte științifice (sinteze, anchete și informații generale) utilizate la pregătirea reuniunilor grupului sau subgrupului; sau în vederea redactării raportului reuniunilor grupului sau subgrupului în urma reuniunilor.

                  (4)

                  Președintele are dreptul la o indemnizație specială pentru supravegherea științifică și organizarea activității grupului în afara ședinței plenare a grupului.
                  Atunci când solicită muncă pregătitoare, constând în special în redactarea de rapoarte sau avize ale grupului sau subgrupului, analize în sprijinul evaluării impactului sau supraveghere științifică, Comisia va preciza sarcinile care trebuie realizate, precum și calendarul lor. Calculul numărului de zile de lucru depinde în special de volumul de muncă legat de complexitatea problemei, lungimea perioadei necesare pentru realizarea sarcinilor din cauza cantității și a accesibilității datelor și literatura și informațiile științifice care trebuie colectate și prelucrate. Numărul orientativ de zile de lucru prevăzut mai jos poate să nu fie respectat numai în cazuri excepționale, justificate în mod corespunzător:

                              Numărul orientativ de zile de lucru

                              Tipul sarcinilor solicitate

                              1-10 zile

                              Activitate pregătitoare (rapoarte științifice, cercetare, analiză în sprijinul evaluării impactului)

                              4-6 zile

                              Raport în urma reuniunii grupului sau subgrupului, avizul CSTEP

                              10-30 de zile

                              Supravegherea științifică și organizarea grupului de lucru în afara ședințelor plenare, în special pentru a face recomandări Comisiei cu privire la planificarea științifică generală, la mobilizarea de experți externi, la definirea termenilor de referință ai rapoartelor științifice, precum și reuniunile grupului și subgrupurilor, cu privire la asigurarea disponibilității datelor existente și a studiilor științifice, precum și pentru a pregăti și coordona instituirea și reuniunile subgrupurilor, pentru a stabili legături cu alte organisme consultative, părți interesate și cu serviciile Comisiei (atât cu DG MARE, cât și cu alte direcții generale și JRC)

                        Experții care acționează în calitate de raportor cu scopul de a furniza rapoarte științifice în vederea pregătirii reuniunilor grupului sau subgrupului sau de a redacta raportul reuniunilor grupului sau subgrupului în urma reuniunilor și președintele care asigură supravegherea științifică și organizarea activității grupului în afara ședințelor plenare ale grupului vor fi remunerați cu suma de 450 EUR sub forma unui cost unitar zilnic pentru fiecare zi de lucru întreagă.

                  (5)

                  În conformitate cu articolul 18 din Regulamentul (UE) nr. 1380/2013 privind politica comună în domeniul pescuitului, membrii grupului pot sprijini serviciile Comisiei participând în capacitatea lor de membri ai grupului la reuniunile organizate la nivel regional, precum și în context internațional. Ei au dreptul la o indemnizație specială de 300 EUR sub forma unui cost unitar zilnic pentru fiecare zi de lucru întreagă. Participarea este condiționată de obținerea unei autorizații prealabile din partea serviciilor Comisiei, iar plata este condiționată de prezență, verificată ex post de către serviciile Comisiei.

                  (6)

                  Indemnizația specială totală primită de către un membru al grupului sau de un expert extern pe zi nu poate depăși în niciun moment 450 EUR, în conformitate cu Decizia C(2014) 2220 a Comisiei.

         (1)  În cazul în care participarea are loc numai în cursul unei dimineți sau al unei după-amiezi, indemnizația ar trebui să fie de 50 % din indemnizația zilnică integrală.


title: 2008/527/CE: Decizia Parlamentului European din 24 aprilie 2007 privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2005

text:
               15.7.2008

               RO

               Jurnalul Oficial al Uniunii Europene

               L 187/149

         DECIZIA PARLAMENTULUI EUROPEAN
   din 24 aprilie 2007
   privind descărcarea de gestiune pentru execuţia bugetului Agenţiei Europene pentru Siguranţă Maritimă aferent exerciţiului financiar 2005
   (2008/527/CE)
   PARLAMENTUL EUROPEAN,
   având în vedere conturile anuale finale ale Agenţiei Europene pentru Siguranţă Maritimă pentru exerciţiul financiar 2005 (1),
   având în vedere raportul Curţii de Conturi privind conturile anuale finale ale Agenţiei Europene pentru Siguranţă Maritimă pentru exerciţiul financiar 2005, precum şi răspunsurile agenţiei (2),
   având în vedere Recomandarea Consiliului din 27 februarie 2007 (5711/2007 –C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CE) nr. 1406/2002 al Parlamentului European şi al Consiliului din 27 iunie 2002 de instituire a unei Agenţii Europene pentru Siguranţă Maritimă (4), în special articolul 19,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru transport şi turism (A6-0114/2007),

               1.

               acordă directorului executiv al Agenţiei Europene pentru Siguranţă Maritimă descărcarea de gestiune pentru execuţia bugetului agenţiei aferent exerciţiului financiar 2005;

               2.

               îşi prezintă observaţiile în cadrul rezoluţiei de mai jos;

               3.

               încredinţează Preşedintelui sarcina de a transmite prezenta decizie împreună cu rezoluţia, ca parte integrantă a acesteia, directorului executiv al Agenţiei Europene pentru Siguranţă Maritimă, Consiliului, Comisiei şi Curţii de Conturi şi de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Harald RØMER

      (1)  JO C 266, 31.10.2006, p. 13.

      (2)  JO C 312, 19.12.2006, p. 30.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 208, 5.8.2002, p. 1. Regulament modificat prin Regulamentul (CE) nr. 1891/2006 (JO L 394, 30.12.2006, p. 1).

      (5)  JO L 357, 31.12.2002, p. 72.
    ---documentbreak---

               15.7.2008

               RO

               Jurnalul Oficial al Uniunii Europene

               L 187/150

         REZOLUŢIA PARLAMENTULUI EUROPEAN
   din 24 aprilie 2007
   conţinând observaţiile care fac parte integrantă din decizia privind descărcarea de gestiune pentru execuţia bugetului Agenţiei Europene pentru Siguranţă Maritimă aferent exerciţiului financiar 2005
   PARLAMENTUL EUROPEAN,
   având în vedere conturile anuale finale ale Agenţiei Europene pentru Siguranţă Maritimă pentru exerciţiul financiar 2005 (1),
   având în vedere raportul Curţii de Conturi privind conturile anuale finale ale Agenţiei Europene pentru Siguranţă Maritimă pentru exerciţiul financiar 2005, precum şi răspunsurile agenţiei (2),
   având în vedere Recomandarea Consiliului din 27 februarie 2007 (5711/2007 – C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CE) nr. 1406/2002 al Parlamentului European şi al Consiliului din 27 iunie 2002 de instituire a unei Agenţii Europene pentru Siguranţă Maritimă (4), în special articolul 19,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru transport şi turism (A6-0114/2007),

               A.

               întrucât Curtea de Conturi a declarat că a obţinut asigurări rezonabile cu privire la fiabilitatea conturilor anuale pentru exerciţiul financiar care s-a încheiat la 31 decembrie 2005 şi cu privire la legalitatea şi regularitatea operaţiunilor subiacente, în ansamblul lor,

               B.

               întrucât la 27 aprilie 2006 Parlamentul a acordat directorului descărcarea de gestiune pentru execuţia bugetului agenţiei aferent exerciţiului financiar 2004 (6), iar în rezoluţia care însoţea decizia Parlamentului de descărcare de gestiune, inter alia:

                           —

                           lua act de faptul că Curtea de Conturi a constatat o serie de deficienţei în sistemul de control intern;

                           —

                           regreta nivelul redus de utilizare a creditelor pentru măsurile împotriva poluării maritime – au fost utilizaţi doar 200 000 de euro din cei 700 000 EUR disponibili în credite de angajament şi de plată, cu o rată de utilizare de 28 %;

         Aspecte generale privind majoritatea agenţiilor UE care necesită descărcarea individuală de gestiune

               1.

               consideră că numărul din ce în ce mai ridicat de agenţii comunitare şi activităţile unora dintre ele nu par să se integreze într-un cadru politic global, că misiunile unor agenţii nu reflectă întotdeauna nevoile reale ale Uniunii, şi nici aşteptările cetăţenilor, şi constată că, în general, agenţiile nu au întotdeauna o imagine bună, şi nici o bună reputaţie;

               2.

               invită, prin urmare, Comisia să definească un cadru politic global privind instituirea de noi agenţii comunitare şi să prezinte un studiu asupra raportului costuri-beneficii înainte de a institui o nouă agenţie, asigurându-se că se evită suprapunerea activităţilor între agenţii sau cu misiunile altor organizaţii europene;

               3.

               solicită Curţii de Conturi să îşi dea avizul cu privire la studiul asupra raportului costuri-beneficii înainte ca Parlamentul să adopte o decizie;

               4.

               invită Comisia să prezinte, la fiecare cinci ani, un studiu privind valoarea adăugată a fiecărei agenţii existente; invită toate instituţiile relevante ca, în cazul unei evaluări negative a valorii adăugate a unei agenţii, să ia măsurile care se impun, reformulând mandatul agenţiei respective sau închizând-o;

               5.

               având în vedere numărul din ce în ce mai ridicat de agenţii de reglementare, regretă că negocierile privind proiectul de acord instituţional pentru încadrarea acestor agenţii nu s-au încheiat încă şi invită serviciile competente ale Comisiei să ia, împreună cu Curtea de Conturi, toate măsurile pentru ca acest acord să se realizeze rapid;

               6.

               constată că responsabilitatea bugetară a Comisiei presupune legături mai strânse între agenţii şi Comisie; solicită Comisiei şi Consiliului să ia toate măsurile pentru a acorda Comisiei, până la 31 decembrie 2007, o minoritate de blocaj în cadrul organismelor de control ale agenţiilor de reglementare şi să prevadă această minoritate de blocaj chiar de la început în cazul instituirii de noi agenţii;

               7.

               invită Curtea de Conturi să creeze un nou capitol în raportul său anual, consacrat tuturor agenţiilor cărora urmează să li se acorde descărcarea de gestiune în cadrul conturilor Comisiei, pentru a oferi o imagine mai clară a modului în care agenţiile utilizează fondurile UE;

               8.

               reaminteşte principiul conform căruia toate agenţiile comunitare, subvenţionate sau nu, primesc descărcarea de gestiune din partea Parlamentului, chiar şi în cazul în care, în temeiul actului lor constitutiv, intervine o autoritate de descărcare;

               9.

               invită Curtea de Conturi să realizeze audituri de performanţă pentru toate agenţiile şi să prezinte rapoarte în acest sens comisiilor relevante din Parlament, inclusiv Comisiei pentru control bugetar;

               10.

               constată că numărul de agenţii este în continuă creştere şi că, în conformitate cu responsabilitatea politică a Comisiei privind funcţionarea agenţiilor, care depăşeşte simpla asistenţă logistică, este tot mai necesar ca direcţiile generale din cadrul Comisiei care sunt responsabile cu instituirea şi supravegherea agenţiilor să dispună de o abordare comună în ceea ce priveşte agenţiile; consideră că o structură similară cu cea creată de agenţii pentru coordonare între DG implicate ar putea fi o soluţie pragmatică pentru găsirea de către Comisie a unei abordări comune pentru toate aspectele legate de agenţii;

               11.

               invită Comisia să amelioreze sprijinul administrativ şi tehnic acordat agenţiilor, ţinând seama de complexitatea crescândă a reglementărilor administrative ale Comunităţii şi de problemele tehnice;

               12.

               constată lipsa unui organism disciplinar în toate agenţiile comunitare şi invită Comisia să ia măsurile necesare pentru instituirea rapidă a unui astfel de mecanism;

               13.

               salută îmbunătăţirile considerabile constatate în coordonarea dintre agenţiile UE, care le permite să soluţioneze probleme recurente şi eficientizează cooperarea cu Comisia şi cu Parlamentul;

               14.

               consideră că instituirea de către mai multe agenţii a unui serviciu comun de asistenţă, care să asigure conformitatea sistemelor informatice de gestiune financiară cu sistemele Comisiei, este o măsură care trebuie dezvoltată şi extinsă;

               15.

               solicită agenţiilor să îmbunătăţească cooperarea dintre ele şi evaluarea comparativă cu actorii din domeniu; îndeamnă Comisia să adopte mijloacele pe care le va considera necesare pentru a ajuta agenţiile să-şi îmbunătăţească imaginea şi să mărească vizibilitatea activităţilor lor;

               16.

               solicită Comisiei să elaboreze o propunere de armonizare a formatului rapoartelor anuale ale agenţiilor şi să dezvolte indicatori de performanţă care să permită o comparaţie între nivelurile lor de eficienţă;

               17.

               invită agenţiile să prezinte, la începutului fiecărui an, indicatori de performanţă pe baza cărora să poată fi evaluate;

               18.

               invită toate agenţiile să utilizeze din ce în ce mai mult obiectivele SMART, ceea ce ar trebui să conducă la o planificare şi o realizare mai realiste a obiectivelor specifice;

               19.

               este de acord cu opinia Curţii de Conturi conform căreia Comisia este, de asemenea, responsabilă pentru gestiunea (financiară) a agenţiilor; îndeamnă, prin urmare, Comisia să supravegheze şi, dacă este cazul, să direcţioneze şi să ajute la gestiunea diferitelor agenţii, în special în ceea ce priveşte aplicarea corespunzătoare a procedurilor de licitaţie, transparenţa procedurilor de recrutare, buna gestiune financiară (subutilizare şi suprabugetare) şi, cel mai important, buna aplicare a normelor privind cadrul de control intern;

               20.

               consideră că programele de activitate ale agenţiilor ar trebui să prezinte contribuţiile acestora în termeni operaţionali şi măsurabili şi că ar trebui să se acorde atenţia cuvenită standardelor de control intern ale Comisiei;

         Aspecte specifice

               21.

               constată că execuţia bugetului pentru exerciţiul financiar 2005 a fost afectată de întârzierile înregistrate la recrutarea personalului şi că acest lucru a avut consecinţe negative asupra utilizării creditelor de cheltuieli administrative;

               22.

               observă că nu a fost introdusă gestionarea pe activităţi, în ciuda faptului că regulamentul financiar al agenţiei prevede introducerea acesteia conform modelului aplicat în cazul bugetului general, astfel încât să se amelioreze monitorizarea performanţelor;

               23.

               îşi exprimă îngrijorarea faţă de faptul că sistemul computerizat de contabilitate al agenţiei pentru conturile generale permite realizarea unor modificări directe ale înregistrărilor contabile, fără înregistrări de corectare în jurnal;

               24.

               insistă ca registrul de datorii care urmează a fi înscris în bilanţ să fie verificat mai atent, deoarece, în realitate, debitele sunt supraestimate cu cel puţin 92 000 EUR (adică aproape 10 % din pasivele curente), care corespund unor bunuri şi servicii ce nu fuseseră primite la 31 decembrie 2005;

               25.

               constată că documentaţia pentru tranzacţii, o condiţie prealabilă obligatorie pentru un sistem viabil de control intern, prezintă unele deficienţe şi că dosarele aferente angajamentelor şi plăţilor au fost deseori incomplete sau neclare;

               26.

               îşi exprimă îngrijorarea cu privire la faptul că este dificil să se evalueze numărul total de contracte încheiate în cursul exerciţiului financiar şi numărul de contracte în curs; insistă ca sistemul de control să fie mai strict, începând cu adoptarea unor standarde minime pentru procedurile administrative şi de control, inclusiv în ceea ce priveşte natura şi organizarea datelor;

               27.

               observă că clauzele contractuale privind prefinanţarea nu sunt standardizate în ceea ce priveşte furnizarea de garanţii bancare; invită agenţia să remedieze această problemă imediat;

               28.

               observă, în plus, diverse deficienţe în gestionarea achiziţiilor publice şi insistă ca agenţia să respecte cerinţele dispoziţiilor de reglementare;

               29.

               regretă faptul că întârzierile în recrutarea personalului au avut repercusiuni asupra utilizării creditelor destinate activităţilor operaţionale (titlul III); salută decizia agenţiei de stabilire a unui plan de recrutare şi insistă ca astfel de întârzieri să fie evitate pe viitor, pentru ca agenţia să fie pe deplin operaţională.

      (1)  JO C 266, 31.10.2006, p. 13.

      (2)  JO C 312, 19.12.2006, p. 30.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 208, 5.8.2002, p. 1. Regulament modificat prin Regulamentul (CE) nr. 1891/2006 (JO L 394, 30.12.2006, p. 1).

      (5)  JO L 357, 31.12.2002, p. 72.

      (6)  JO L 340, 6.12.2006, p. 123.


title: 2007/481/CE: Decizia Comisiei din 25 iunie 2007 privind compatibilitatea cu dreptul comunitar a măsurilor adoptate de Finlanda în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune

text:
               10.7.2007

               RO

               Jurnalul Oficial al Uniunii Europene

               L 180/38

      DECIZIA COMISIEI

   din 25 iunie 2007
   privind compatibilitatea cu dreptul comunitar a măsurilor adoptate de Finlanda în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
   (2007/481/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune (1), în special articolul 3a alineatul (2),
   având în vedere avizul comitetului instituit în temeiul articolului 23a din Directiva 89/552/CEE a Consiliului din 3 octombrie 1989,
   întrucât:

               (1)

               Prin scrisoarea din 22 septembrie 2006, primită de către Comisie la 2 octombrie 2006, Finlanda a notificat Comisiei măsurile care urmează să fie adoptate în temeiul articolului 3a alineatul (1) din Directiva 89/552/CEE.

               (2)

               Comisia a verificat, în termen de trei luni de la respectiva notificare, compatibilitatea acestor măsuri cu dreptul comunitar, în special în ceea ce privește proporționalitatea măsurilor și transparența procedurii naționale de consultare.

               (3)

               Pe parcursul verificării, Comisia a luat în considerare informațiile disponibile privind peisajul mediatic finlandez.

               (4)

               Lista evenimentelor de importanță majoră pentru societate cuprinse de măsurile notificate de Finlanda a fost întocmită explicit și transparent, iar în Finlanda a fost lansat un proces amplu de consultare.

               (5)

               Comisia a constatat cu satisfacție faptul că evenimentele enumerate în cadrul măsurilor notificate de Finlanda întruneau cel puțin două dintre următoarele criterii considerate drept indicatori fiabili ai importanței evenimentelor pentru societate: (i) un interes general deosebit în statul membru, nu doar o semnificație pentru cei care practică de obicei activitatea sau sportul în cauză; (ii) o importanță culturală distinctă, general recunoscută de către populația din statul membru, în special în calitate de catalizator al identității culturale; (iii) implicarea echipei naționale în evenimentul în cauză, în contextul unei competiții sau al unui turneu de importanță internațională; și (iv) faptul că evenimentul a fost dintotdeauna difuzat de televiziunile gratuite și a beneficiat de cote ridicate de audiență.

               (6)

               Un anumit număr de evenimente enumerate printre măsurile notificate de Finlanda, inclusiv Jocurile Olimpice de vară și de iarnă, meciul de deschidere, sferturile de finală, semifinalele și finala Cupei Mondiale la Fotbal, precum și meciurile disputate de echipa națională a Finlandei în cadrul acestui campionat, intră în categoria evenimentelor care sunt în mod obișnuit considerate de importanță majoră pentru societate, astfel cum se menționează în mod explicit în considerentul 18 din Directiva 97/36/CE. Aceste evenimente prezintă un interes general deosebit în Finlanda, fiind deosebit de populare în rândul publicului larg, nu doar în rândul celor care urmăresc de obicei evenimente sportive.

               (7)

               Campionatele Mondiale de Hochei pe Gheață Masculin organizate de Federația Internațională de Hochei pe Gheață (IIHF) prezintă un interes general deosebit în Finlanda, deoarece hocheiul pe gheață este un sport practicat la scară largă de către finlandezi și are o importanță culturală distinctă, general recunoscută de către populația finlandeză datorită succesului repurtat de echipa finlandeză în cadrul acestui campionat internațional. Datorită organizării sale specifice, Campionatul Mondial de Hochei pe Gheață trebuie privit ca un singur eveniment, în cadrul căruia meciurile disputate între diferite țări determină, de asemenea, echipele pe care Finlanda trebuie sau poate să le înfrunte, precum și rezultatul final.

               (8)

               Campionatele Mondiale de Schi Nordic (schi fond, sărituri și combinata nordică) organizate de Federația Internațională de Schi (FIS) prezintă un interes general deosebit distinct, general recunoscut de către populația finlandeză ca fiind un catalizator al identității culturale, deoarece schiul nordic are statut de sport național în Finlanda.

               (9)

               Evenimentele de atletism enumerate, respectiv Campionatul Mondial de Atletism, organizat de Federația Internațională de Atletism (IAAF), și Campionatul European de Atletism, organizat de Asociația Europeană de Atletism (EAA), au o importanță culturală distinctă, general recunoscută de către populația finlandeză ca fiind un catalizator al identității culturale, întrucât cei mai buni atleți finlandezi care își reprezintă țara la nivel internațional într-un număr mare de discipline individuale fac parte din elita mondială din cadrul specialității lor.

               (10)

               Evenimentele enumerate au fost în mod tradițional difuzate de televiziunile gratuite și au beneficiat de cote ridicate de audiență.

               (11)

               Măsurile notificate de Finlanda par proporționale pentru a justifica o derogare de la principiul fundamental al libertății de a presta servicii, conferit prin Tratatul CE, în temeiul unui interes public major, adică pentru a asigura accesul publicului larg la difuzarea unor evenimente de importanță majoră pentru societate.

               (12)

               Măsurile notificate de Finlanda sunt compatibile cu regulile Comunității Europene privind concurența, definiția radiodifuzorilor calificați pentru a difuza evenimentele enumerate bazându-se pe criterii obiective, care permit o concurență efectivă și potențială pentru achiziționarea drepturilor de difuzare a acestor evenimente. De asemenea, numărul evenimentelor enumerate nu este disproporțional, astfel încât să distorsioneze concurența pe piețele din aval ale televiziunilor gratuite și cu plată.

               (13)

               Proporționalitatea măsurilor notificate de Finlanda este întărită de faptul că acestea nu au niciun efect retroactiv și, prin urmare, niciun impact asupra exercitării drepturilor de difuzare a evenimentelor enumerate care au fost achiziționate înainte de data intrării lor în vigoare.

               (14)

               Comisia a comunicat măsurile notificate de Finlanda celorlalte state membre și a prezentat rezultatele acestor verificări la reuniunea comitetului instituit în temeiul articolului 23a din Directiva 89/552/CEE din 15 noiembrie 2006. Comitetul a adoptat un aviz favorabil în cadrul acestei reuniuni.

               (15)

               Măsurile notificate de Finlanda au fost adoptate la 22 februarie 2007 și au intrat în vigoare la 1 martie 2007,

         ADOPTĂ PREZENTA DECIZIE:
   Articolul 1
   Măsurile prevăzute la articolul 3a alineatul (1) din Directiva 89/552/CEE notificate Comisiei de către Finlanda la 22 septembrie 2006 sunt compatibile cu dreptul comunitar.
   Articolul 2
   Măsurile, astfel cum au fost în final adoptate de Finlanda și stabilite prin anexa la prezenta decizie, se publică în Jurnalul Oficial al Uniunii Europene în conformitate cu articolul 3a alineatul (2) din Directiva 89/552/CEE.

      Adoptată la Bruxelles, 25 iunie 2007.

            Pentru Comisie

         Viviane REDING

            Membru al Comisiei

      (1)  JO L 298, 17.10.1989, p. 23. Directivă, astfel cum a fost modificată prin Directiva 97/36/CE a Parlamentului European și a Consiliului (JO L 202, 30.7.1997, p. 60).

      ANEXĂ
      Publicare conform articolului 3a alineatul (2) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
      Măsurile adoptate de Finlanda, care urmează a fi publicate în conformitate cu articolul 3a alineatul (2) din Directiva 89/552/CEE, sunt următoarele:

         „DECRETUL GUVERNAMENTAL
         privind difuzarea prin programe de televiziune a evenimentelor importante pentru societate
         Adoptat la Helsinki la 22 februarie 2007
         În conformitate cu decizia adoptată de guvern la cererea Ministerului Transporturilor și Comunicațiilor, în conformitate cu secțiunea 20 alineatul (3) din Actul privind operațiunile de radio și televiziune (744/1998) din 9 octombrie 2003, astfel cum a fost modificat prin Actul nr. 394/2003, se adoptă următoarele:
         Secțiunea 1
         Evenimente importante pentru societate
         Următoarele evenimente sunt importante pentru societate în Finlanda, în conformitate cu secțiunea 20 alineatul (3) din Actul privind operațiunile de radio și televiziune (744/1998):

                     1.

                     Jocurile Olimpice de vară și de iarnă, organizate de Comitetul Internațional Olimpic;

                     2.

                     meciul de deschidere, sferturile de finală, semifinalele și finala Cupei Mondiale la Fotbal, organizate de FIFA (Federația Internațională de Fotbal) și meciurile disputate de echipa națională a Finlandei;

                     3.

                     meciul de deschidere, sferturile de finală, semifinalele și finala Campionatului European de Fotbal, organizat de UEFA (Federația Europeană de Fotbal) și meciurile disputate de echipa națională a Finlandei;

                     4.

                     Campionatele Mondiale de Hochei pe Gheață Masculin, organizate de Federația Internațională de Hochei pe Gheață (IIHF);

                     5.

                     Campionatele Mondiale de Schi Nordic, organizate de Federația Internațională de Schi (FIS);

                     6.

                     Campionatele Mondiale de Atletism, organizate de Federația Internațională de Atletism (IAAF);

                     7.

                     Campionatele Europene de Atletism, organizate de Asociația Europeană de Atletism (EAA).

               Meciul de deschidere, semifinalele și finala Cupei Mondiale la Fotbal și meciurile disputate de echipa națională a Finlandei; meciul de deschidere, semifinalele și finala Campionatului European de Fotbal și meciurile disputate de echipa națională a Finlandei; semifinalele și finala Campionatului Mondial de Hochei pe Gheață Masculin și meciurile disputate de echipa națională a Finlandei, astfel cum sunt prezentate mai sus, în secțiunea 1, trebuie difuzate integral în direct.
         Alte evenimente la care face referire secțiunea 1 pot fi difuzate integral sau parțial în direct sau în reluare.
         Secțiunea 2
         Prezentul decret intră în vigoare la 1 martie 2007.
         Prezentul decret nu se aplică drepturilor de exclusivitate achiziționate înainte de intrarea sa în vigoare.

            Helsinki, 22 februarie 2007.

               Susanna HUOVINEN

                  Ministrul Transporturilor și Comunicațiilor

               Ismo KOSONEN

                  Directorul unității”


title: Decizia Consiliului din 4 iunie 2009 de numire a unui supleant UK în cadrul Comitetului Regiunilor

text:
               11.6.2009

               RO

               Jurnalul Oficial al Uniunii Europene

               C 132/3

      DECIZIA CONSILIULUI

   din 4 iunie 2009
   de numire a unui supleant UK în cadrul Comitetului Regiunilor
   2009/C 132/03
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului Regatului Unit,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006 și 25 ianuarie 2010 (1).

               (2)

               Un post de supleant în cadrul Comitetului Regiunilor devine vacant ca urmare a numirii dlui Robert BRIGHT în calitate de membru în cadrul Comitetului Regiunilor,

         DECIDE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2010:
   dl Chris HOLLEY, Councillor for City and Council of Swansea, Wales.
   Articolul 2
   Prezenta decizie produce efecte de la data adoptării.

      Adoptată la Luxemburg, 4 iunie 2009.

            Pentru Consiliu

            Președintele

         Martin PECINA

      (1)  JO L 56, 25.2.2006, p. 75.


title: 2014/103/PESC: Decizia EUFOR RCA/1/2014 a Comitetului politic și de securitate din 19 februarie 2014 privind numirea unui comandant al forței UE pentru operația militară a Uniunii Europene în Republica Centrafricană (EUFOR RCA)

text:
               22.2.2014

               RO

               Jurnalul Oficial al Uniunii Europene

               L 54/18

      DECIZIA EUFOR RCA/1/2014 A COMITETULUI POLITIC ȘI DE SECURITATE

   din 19 februarie 2014
   privind numirea unui comandant al forței UE pentru operația militară a Uniunii Europene în Republica Centrafricană (EUFOR RCA)
   (2014/103/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Decizia 2014/73/PESC a Consiliului din 10 februarie 2014 privind o operație militară a Uniunii Europene în Republica Centrafricană (EUFOR RCA) (1), în special articolul 5,
   întrucât:

               (1)

               În temeiul articolului 5 din Decizia 2014/73/PESC, acesta a autorizat Comitetul politic și de securitate să adopte decizii privind numirea comandantului forței UE pentru EUFOR RCA.

               (2)

               Comandantul operației UE a recomandat numirea generalului de brigadă Thierry LION în calitate de comandant al forței UE pentru EUFOR RCA.

               (3)

               Comitetul militar al UE sprijină această recomandare.

               (4)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare,

         ADOPTĂ PREZENTA DECIZIE:
   Articolul 1
   Prin prezenta decizie, generalul de brigadă Thierry LION este numit comandant al forței UE pentru operația militară a Uniunii Europene în Republica Centrafricană (EUFOR RCA).
   Articolul 2
   Prezenta decizie intră în vigoare la data adoptării.

      Adoptată la Bruxelles, 19 februarie 2014.

            Pentru Comitetul politic și de securitate

            Președintele

         W. STEVENS

      (1)  JO L 40, 11.2.2014, p. 59.